Up-513/02
Natisni
Opravilna št.:
Up-513/02
Datum odločitve:
25. 2. 2003
ECLI:
ECLI:SI:USRS:2003:Up.513.02
Akt:
Ustavna pritožba A. A. zoper sklep Vrhovnega sodišča št. VIII Ips 271/2001 z dne 18. 6. 2002
Izrek:
Ustavna pritožba A. A. zoper sklep Vrhovnega sodišča št. VIII Ips 271/2001 z dne 18. 6. 2002 se ne sprejme.
Evidenčni stavek:
Ker z izpodbijanim sklepom očitno niso bile kršene človekove pravice in temeljne svoboščine, Ustavno sodišče ustavne pritožbe ni sprejelo.
Geslo:
5.3.13.18 - Temeljne pravice - Državljanske in politične pravice - Procesna jamstva, pravica do obrambe in poštenega sojenja - Enakost orožij.
Pravna podlaga:
Člen 22, Ustava [URS]

Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
21. 8. 2002
Vrsta odločitve:
sklep
Vrsta rešitve:
nesprejem ustavne pritožbe
Dokument:
US22131
Up-513/02
13. 3. 2003
SKLEP
Ustavno sodišče je v postopku za preizkus ustavne pritožbe A. A. iz Ž., Z., na seji senata dne 25. februarja 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Vrhovnega sodišča št. VIII Ips 271/2001 z dne 18. 6. 2002 se ne sprejme.
Obrazložitev
1. Pritožnik vlaga ustavno pritožbo, ker meni, da mu je invalidska pokojnina napačno odmerjena na podlagi invalidnosti zaradi bolezni in da sta mu odškodnina in renta prisojeni v prenizki višini.
Vlogam prilaga več odločb Zavoda za pokojninsko in invalidsko zavarovanje Slovenije ter več sklepov in sodb sodišč, pred katerimi je uveljavljal varstvo svojih pravic. Pritožnik meni, da so mu z navedenimi odmerami kršene človekove pravice, zato Ustavno sodišče prosi, naj te odmere preizkusi, še posebej pa naj preizkusi odločitve sodišč o nepriznanem bolniškem staležu v določenem obdobju in ukrepa v njegovo korist.
2. Ustavna pritožba je posebno pravno sredstvo, ki je dopustno zoper posamične akte državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice ali temeljne svoboščine. Ustavno sodišče pri tem presojanju ni inštanca rednim sodiščem in ne presoja samih po sebi nepravilnosti pri ugotavljanju dejanskega stanja in pri uporabi materialnega in procesnega prava. V skladu s 50. členom Zakona o Ustavnem sodišču (v nadaljevanju ZUstS) Ustavno sodišče izpodbijani posamični akt sodišča preizkusi le glede vprašanja, ali so bile z njim kršene človekove pravice in temeljne svoboščine.
3. Sklep Vrhovnega sodišča št. VIII Ips 271/2001 z dne 18. 6. 2002 je bil izdan v zvezi s sklepom Višjega delovnega in socialnega sodišča št. Pdp 40/2001 z dne 19. 4. 2001 in v zvezi s sklepom Delovnega sodišča v Kopru št. Pd 198/2000 z dne 15. 9. 2000, s katerim je navedeno sodišče v zadevi zaradi bolniškega staleža pritožnikovo vlogo z dne 14. 6. 1999 zavrglo kot prepozno vloženo. S stališčem, da revizijsko sodišče izpodbijano sodbo preizkusi le v delu, ki se izpodbija z revizijo, in v mejah razlogov, ki so v njej navedeni, po uradni dolžnosti pa pazi le na pravilno uporabo materialnega prava, Vrhovno sodišče Zakona o pravdnem postopku (Uradni list RS, št. 26/99 in nasl. - ZPP) ni uporabilo tako, da bi mu dalo vsebino, ki bi bila v neskladju z Ustavo, kar bi lahko pomenilo kršitev 22. člena Ustave. Drugih kršitev človekovih pravic, ki naj bi bile pritožniku storjene z izpodbijanim sklepom, pritožnik ne zatrjuje, saj ustavno pritožbo utemeljuje predvsem s splošnim očitkom sodiščem, da so nepravilno ugotovila dejanska stanja in nepravilno uporabila materialno in procesno pravo.
Slednjega pa, kot je že navedeno, ni mogoče uveljavljati v postopku z ustavno pritožbo. Ker glede na navedeno ustavna pritožba očitno ni utemeljena, je Ustavno sodišče ni sprejelo.
4. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan